CELEX: 32021D2146
Language: et
Date: 2021-12-03 00:00:00
Title: Komisjoni rakendusotsus (EL) 2021/2146, 3. detsember 2021, millega lükatakse edasi tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsuse aegumiskuupäeva (EMPs kohaldatav tekst)

6.12.2021   
               
               
                  ET
               
               
                  Euroopa Liidu Teataja
               
               
                  L 433/23
               
            
         KOMISJONI RAKENDUSOTSUS (EL) 2021/2146,
         3. detsember 2021,
         millega lükatakse edasi tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsuse aegumiskuupäeva
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 14 lõiget 5,
         olles konsulteerinud alalise biotsiidikomiteega
         ning arvestades järgmist:
         
                     (1)
                  
                  
                     Toimeaine N,N-dietüül-meta-toluamiid on kantud Euroopa Parlamendi ja nõukogu direktiivi 98/8/EÜ (2) I lisasse kasutamiseks tooteliiki 19 kuuluvates biotsiidides ning kooskõlas määruse (EL) nr 528/2012 artikliga 86 käsitatakse seda sama määruse alusel heaks kiidetuna, kui on täidetud kõnealuse direktiivi I lisas kehtestatud nõuded ja tingimused.
                  
               
                     (2)
                  
                  
                     Tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsus aegub 31. juulil 2022. 26. jaanuaril 2021 esitati kooskõlas määruse (EL) nr 528/2012 artikli 13 lõikega 1 taotlus N,N-dietüül-meta-toluamiidi heakskiitmise otsuse uuendamiseks.
                  
               
                     (3)
                  
                  
                     4. juunil 2021 teatas Prantsusmaa hindav pädev asutus komisjonile, et kooskõlas määruse (EL) nr 528/2012 artikli 14 lõikega 1 on ta jõudnud otsusele, et taotlust on vaja täielikult hinnata. Määruse (EL) nr 528/2012 artikli 8 lõike 1 kohaselt teeb taotlust hindav pädev asutus taotluse täieliku hindamise 365 päeva jooksul pärast selle kinnitamist.
                  
               
                     (4)
                  
                  
                     Määruse (EL) nr 528/2012 artikli 8 lõike 2 kohaselt võib taotlust hindav pädev asutus vajaduse korral nõuda, et taotleja esitaks hindamiseks piisavad andmed. Sel juhul pikendatakse nimetatud 365-päevast tähtaega ajavahemiku võrra, mis ei või kokku olla pikem kui 180 päeva, välja arvatud juhul, kui pikendamine on põhjendatud nõutavate andmete iseloomu või erakorraliste asjaolude tõttu.
                  
               
                     (5)
                  
                  
                     270 päeva jooksul pärast soovituse saamist taotlust hinnanud pädevalt asutuselt valmistab Euroopa Kemikaaliamet (edaspidi „kemikaaliamet“) ette arvamuse toimeaine heakskiitmise otsuse uuendamise kohta ja esitab selle komisjonile vastavalt määruse (EL) nr 528/2012 artikli 14 lõikele 3.
                  
               
                     (6)
                  
                  
                     Sellest tulenevalt on tõenäoline, et tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsus aegub taotlejast sõltumatutel põhjustel enne, kui võetakse vastu otsus selle uuendamise kohta. Seega on asjakohane lükata tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsuse aegumiskuupäeva edasi taotluse läbivaatamiseks piisava ajavahemiku võrra. Võttes arvesse tähtaegu, mis on ette nähtud taotlust hindavale pädevale asutusele hindamiseks ning kemikaaliametile arvamuse ettevalmistamiseks ja esitamiseks, on asjakohane lükata heakskiitmise otsuse aegumiskuupäeva edasi kuni 31. jaanuarini 2025.
                  
               
                     (7)
                  
                  
                     Tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsus, välja arvatud selle aegumiskuupäev, tuleks jõusse jätta, kui on täidetud direktiivi 98/8/EÜ I lisas sätestatud nõuded ja tingimused,
                  
               ON VASTU VÕTNUD KÄESOLEVA OTSUSE:
         
            Artikkel 1
            Tooteliiki 19 kuuluvates biotsiidides N,N-dietüül-meta-toluamiidi kasutamise heakskiitmise otsuse aegumiskuupäeva lükatakse edasi kuni 31. jaanuarini 2025.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 3. detsember 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 16. veebruari 1998. aasta direktiiv 98/8/EÜ biotsiidide turuleviimise kohta (EÜT L 123, 24.4.1998, lk 1).